KRIZA U OBRAZOVANJU

Mjesec dana je prošlo od odluke da se uslijed korona-krize prekida nastava u školama i na fakultetima. Učenike, roditelje i nastavnike zanima kako će izgledati ocjenjivanje dok nastava traje online i na televiziji, ali i hoće li državna matura biti odgođena.

Ministrica obrazovanja Blaženka Divjak u intervjuu za RTL pokušala je dati odgovore na navedena pitanja.

Ona je za utorak sazvala sastanak ministara EU zbog mature i upisa na fakultete.

"Gotovo sve škole u Europi su zatvorene, rade jedino vrtići u Švedskoj i niži razredi u školama. Glavne teme su vezane uz završne ispite, ocjenjivanje i mature. Čak 14 članica još nije donijelo odluke o tome kada će biti državna matura, među njima je i Hrvatska. Devet članica je donijelo odluke da će biti krajem svibnja, u lipnju i srpnju, dok će u Portugalu biti u kolovozu. Nama državna matura upada u vrijeme lipnja i ako epidemiološka situacija to dopusti i ako budu takve upute Stožera ja vjerujem da ćemo prvi scenarij da matura bude u lipnju, eventualno srpnju, i ostvariti", rekla je Divjak.

"Moramo čekati upute epidemiologa, za sada je izgledno da će to biti lipanj. Mi razrađujemo i druge korake, ali nitko ne zna kakva će biti situacija", naglasila je.

Kada je riječ o upisima u srednje škole, Divjak kaže da se natječaj raspisuje obično u svibnju, a upisi najvećim dijelom idu online preko e-upisa. Ministrica je ponovila da će ocjene biti zaključene na kraju osmoga razreda tako da oko toga ne očekuje probleme, donosi RTL.